Hulda Dís Þrastardóttir fær óblíðar móttökur hjá Stjörnuvörninni . sunnlenska.is / Guðmundur Karl Selfoss vann nokkuð öruggan sigur á Stjörnunni-U í Grill 66 deild kvenna í handbolta á Selfossi í kvöld , 25 - 22 . Selfoss skoraði fyrstu þrjú mörkin í leiknum en Stjarnan jafnaði 4 - 4 og komst tveimur mörkum yfir í kjölfarið . Selfyssingar létu þetta ekki slá sig út af laginu og náðu forystunni aftur fyrir leikhlé , 12 - 10 . Það gekk nánast allt upp hjá Selfyssingum í upphafi seinni háflleiks og þær náðu átta marka forskoti á fyrstu tíu mínútunum , 19 - 11 . Þá tóku Stjörnukonur við sér aftur og þær náðu að minnka muninn í tvö mörk þegar tæpar sex mínútur voru eftir af leiknum 23 - 21 . Nær komust gestirnir ekki og Selfoss fagnaði að lokum . Hulda Dís Þrastardóttir var sterk í vörn og sókn , skoraði 9/2 mörk og sendi 4 stoðsendingar . Tinna Traustadóttir skoraði 6 mörk , Katla María Magnúsdóttir og Rakel Guðjónsdóttir 3 og þær Hólmfríður Arna Steinsdóttir , Agnes Sigurðardóttir , Elín Krista Sigurðardóttir og Sigríður Lilja Sigurðardóttir skoruðu allar 1 mark . Henriette Østergård varði 7 skot í marki Selfoss og var með 25% markvörslu . Dröfn Sveinsdóttir varði 2 skot og var með 50% markvörslu . Selfoss er í 3. sæti deildarinnar með 16 stig en Stjarnan-U er í 8. sæti með 7 stig .